TOP ร่วงเกือบ 4% วิตกงบฯไตรมาส 4/61 ต่ำคาดเซ่นสต็อกลอส หลังราคาน้ำทรุดต่อเนื่อง
TOP ร่วงเกือบ 4% "นิวโลว์" รอบ 1 ปี 4 เดือน วิตกงบฯไตรมาส 4/61 ต่ำคาดเซ่นสต็อกลอส หลังราคาน้ำทรุดต่อเนื่อง ล่าสุด ณ เวลา 16.23 น. อยู่ที่ระดับ 63.75 บาท ลบ 2.50 บาท หรือ 3.77% สูงสุดที่ระดับ 66.25 บาท ต่ำสุดที่ระดับ 62.75 บาท มูลค่าการซื้อขาย 559.64 ล้านบาท
2 ม.ค. 2562

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ณ เวลา 16.23 น. อยู่ที่ระดับ 63.75 บาท ลบ 2.50 บาท หรือ 3.77% สูงสุดที่ระดับ 66.25 บาท ต่ำสุดที่ระดับ 62.75 บาท มูลค่าการซื้อขาย 559.64 ล้านบาท

โดยราคาหุ้น TOP ปรับตัวลดลงทำจุดต่ำสุดอีกครั้งในรอบกว่า 1 ปี 4 เดือน นับตั้งแต่ราคาหุ้นปิดที่ระดับ 62.25 บาท เมื่อวันที่ 8 ส.ค.59
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ปัจจัยที่ส่งผลให้ราคาหุ้น TOP ปรับตัวลงวันนี้ คาดว่ามาจากแรงขายของนักลงทุน หลังจากที่คาดการณ์ผลประกอบการงวดไตรมาส 4/61 จะออกมาไม่ดี หลังเผชิญผลขาดทุนจากสต็อกน้ำมัน ซึ่งก็เป็นในทางบัญชี เนื่องจาก TOP มีการเก็บน้ำมันไว้ในคลังค่อนข้างมากกว่ารายอื่น
อีกทั้ง ขณะนี้ราคาน้ำมันฟิวเจอร์สยังปรับตัวลง 2.5% หลังจากที่ตัวเลข PMI ภาคการผลิตของจีนออกมาไม่ดี และยิ่งราคาน้ำมันปรับตัวลงแรงเท่าไร ยิ่งมีความกังวลถึงผลประกอบการที่อาจจจะออกมาไม่ดีตามคาด